აზელია ბენქსი
აზელია ამანდა ბენქსი (ინგლ. Azealia Amanda Banks; დ. 31 მაისი, 1991, ნიუ-იორკი, აშშ) — ამერიკელი რეპერი, მომღერალი და სიმღერების ავტორი. გაიზარდა ნიუ-იორკში, ჰარლემის უბანში. მან დაიწყო მუსიკის გამოქვეყნება Myspace-ზე 2008 წელს. მოგვიანებით, 18 წლის ასაკში ხელი მოაწერა კონტრაქტს XL Recordings-სთან. მალევე კონტრაქტი გააფორმა Interscope-სა და Polydor Records-თან. მიუხედავად ამისა, მან დატოვა ლეიბლები და გახდა დამოუკიდებელი შემსრულებელი. მალევე შექმნა საკუთარი ხმისჩამწერი ლეიბლი, Chaos & Glory Recordings. მოგვიანებით ხელი მოაწერა კონტრაქტს ლეიბლებთან Parlophone და Warner Records. 2023 წელს დატოვა ორივე ლეიბლი. ბენქსის დისკოგრაფია მოიცავს ორ მიქსტეიპს (Fantasea 2012 წელს და Slay-Z 2016 წელს), სტუდიურ ალბომს (Broke with Expensive Taste 2014 წელს) და ორ EP-ს („1991“ 2012 წელს და Icy Colors Change 2018 წელს). 2017 წელს ითამაშა მუსიკალურ დრამაში Love Beats Rhymes, რომელშიც მთავარი პერსონაჟის როლი ჰქონდა. მისმა ნამუშევრებმა მოწონება დაიმსახურა კრიტიკოსების მხრიდან. სიმღერები მოიცავს სხვადასხვა ჟანრს, მათ შორის ჰაუსს, რეპს, პოპს, ელექტრონულ მუსიკას და ავანგარდს. ბენქსის სიმღერა „212“ 2011 წლისა და ათწლეულის ერთ-ერთ საუკეთესო ნამუშევრად არის აღიარებული მუსიკალური გამოცემების მიერ, მათ შორისაა როლინგ სტოუნი და ბილბორდი. ის განსაკუთრებით ცნობილია აქტიურობით სოციალურ მედიაში და აშკარა შეხედულებებით, განსაკუთრებით აშშ-ს პოლიტიკასა და რასაზე. ის ასევე ცნობილი კონფლიქტებით მუსიკოსებთან. ჟურნალმა კომპლექსმა 2014 წელს აღნიშნა, რომ „ბენქსი უფრო მეტ ყურადღებას აქცევს ჩხუბს, ვიდრე მუსიკას“.